U-I-210/94
Natisni
Opravilna št.:
U-I-210/94
Datum odločitve:
5. 10. 1995
Objavljeno:
OdlUS IV, 93
ECLI:
ECLI:SI:USRS:1995:U.I.210.94
Akt:
Splošna kolektivna pogodba za gospodarstvo (Ur. list RS, št. 39/93) (SKPG), 2. odst. točke C poglavja
Izrek:
Pobuda za začetek postopka za oceno ustavnosti drugega odstavka točke C poglavja o veljavnosti Splošne kolektivne pogodbe za gospodarstvo se zavrže.
Evidenčni stavek:
1. Pobudnik ne izkazuje pravnega interesa za začetek postopka za oceno ustavnosti, če izpodbija določbe, ki urejajo pravice drugih delavcev in taka ureditev ne posega neposredno v pobudnikove pravice ali pravni položaj.
2. Kadar Ustavno sodišče ugotovi, da ni izpolnjena ena izmed predpisanih procesnih predpostavk za začetek postopka, se mu ni potrebno ukvarjati še z vprašanjem izpolnjenosti drugih.
Geslo:
Izakazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Preizkus pobude - ugotavljanje procesnih predpostavk.
Denarna nadomestila.
Pogodba o zaposlitvi - obrazec.
Pristojnost Ustavnega sodišča za oceno ustavnosti in zakonitosti kolektivnih pogodb.
Pravna podlaga:
Zakon o Ustavnem sodišču (ZUstS), 2. odst. 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Marko Jevnikar, Maribor
Datum vloge:
12. 10. 1994
Vrsta odločitve:
sklep
Vrsta rešitve:
zavrženje
Dokument:
US17544
Dokument v PDF obliki:
U-I-210-94.pdf
119 KB
Prenesite datoteko
U-I-210/94-5
5.10.1995
S K L E P
Ustavno sodišče je v postopku za preizkus pobude Marka Jevnikarja iz Maribora na seji dne 5.10. in 6.10.1995
s k l e n i l o :
Pobuda za začetek postopka za oceno ustavnosti drugega odstavka točke C poglavja o veljavnosti Splošne kolektivne pogodbe za gospodarstvo (Uradni list RS, št. 39/93) se zavrže.
O b r a z l o ž i t e v
A.
1. Marko Jevnikar je s pismeno vlogo, vloženo na Ustavnem sodišču 12.10.1994, predlagal začetek ustavnega spora o določbah Splošne kolektivne pogodbe za gospodarstvo, ki urejajo osebno veljavnost kolektivne pogodbe in obveznost pogodbenih strank za izdelavo obrazca pogodbe o zaposlitvi. Istočasno je predlagal tudi oceno ustavnosti Predloga zakona o usklajevanju denarnih nadomestil za čas porodniškega dopusta, denarnih nadomestil za čas odsotnosti z dela zaradi bolezni nad 30 dni, denarnih nadomestil za primer brezposelnosti, pokojnin in zajamčene plače.
2. Vloga je bila nerazumljiva in ni vsebovala vsega, kar je treba, da bi se lahko preizkusila in obravnavala, zato je Ustavno sodišče na podlagi 109. člena Zakona o pravdnem postopku v zvezi s 6. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) pozvalo vložnika, da jo ustrezno dopolni. Iz vloge namreč ni bilo jasno, ali gre za zahtevo sindikata, pobudo vložnika kot posameznika ali njegovo ustavno pritožbo.
3. Iz dopolnitve vloge, ki jo je Ustavno sodišče prejelo 22.11.1994 izhaja, da vlagatelj daje pobudo za oceno ustavnosti drugega odstavka točke C poglavja o veljavnosti Splošne kolektivne pogodbe za gospodarstvo (v nadaljevanju: SKPG), ker meni, da razlikovanje med poslovodnimi delavci in delavci s posebnimi pooblastili na eni strani in drugimi delavci na drugi strani ni v skladu z 2. in 14. členom Ustave. Vlogo je torej šteti za pobudo na podlagi prvega odstavka 24. člena ZUstS.
4. Svoj pravni interes utemeljuje pobudnik s tem, da je v družbi, v kateri je bil zaposlen, prejel listino o manj prejetih osebnih dohodkih. S to listino sedaj uveljavlja terjatev v stečajnem postopku. Po njegovem mnenju je krivda za to, da je neprostovoljno prejemal do 20 odstotkov nižje osebne dohodke, v pretežni meri posledica spodbijane določbe SKPG. Ta določba naj bi mu tudi onemogočala uspešno uveljavljanje pravic v stečajnem postopku in v postopkih kolektivnih pogajanj v podjetju, kjer je zaposlen.
B.
5. Izpodbijana določba drugega odstavka točke C določb o veljavnosti kolektivne pogodbe se glasi:
"Za poslovodne delavce in delavce s posebnimi pooblastili ne veljajo določbe 35. do 48. člena in tarifne priloge, druge določbe pa veljajo, če ni njihova uporaba izrecno izključena s pogodbo o zaposlitvi."
6. Določba, s katero je za poslovodne delavce in delavce s posebnimi pooblastili in odgovornostmi izključena veljavnost SKPG v delu, ki ureja plače in druge osebne prejemke, ne posega neposredno v pravice ali pravni položaj pobudnika. Njegovih pravic iz delovnega razmerja v ničemer ne spreminja dejstvo, da za plače poslovodnih delavcev in delavcev s posebnimi pooblastili in odgovornostmi veljajo posebni kriteriji v skladu z Dogovorom o kriterijih za individualne pogodbe o zaposlitvi poslovodnih delavcev in delavcev s posebnimi pooblastili in odgovornostmi v gospodarstvu (Uradni list RS, št. 23/95, v zvezi s 5. točko Dogovora med podpisniki Splošne kolektivne pogodbe za gospodarstvo, Uradni list RS, št. 39/93).
7. Ker pobudnik ne izkazuje pravnega interesa, ki ga za začetek postopka za presojo ustavnosti zahteva drugi odstavek 24. člen ZUstS, je bilo njegovo pobudo zaradi neizpolnjenega tega procesnega pogoja treba zavreči. Zato se sodišču v tem postopku ni bilo potrebno ukvarjati še z vprašanjem pristojnosti za oceno ustavnosti kolektivnih pogodb.
C.
8. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Tone Jerovšek